[pic] | EVROPSKA KOMISIJA |

Bruselj, 3.9.2010

COM(2010) 458 konč.

POROČILO KOMISIJE SVETU IN EVROPSKEMU PARLAMENTU

o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2009

(Besedilo velja za EGP)

UVOD IN PRAVNA PODLAGA

Evropski raziskovalni svet (ERC), ustanovljen s Sklepom Komisije[1] leta 2007, izvaja posebni program „Zamisli“ okviru sedmega okvirnega programa (7OP).

ERC sestavlja neodvisni znanstveni svet, ki mu pomaga posebna izvedbena struktura. Leta 2007 je bila na podlagi splošnih pravil za izvajalske agencije[2] ustanovljena[3] izvajalska agencija ERC, da bi od Komisije prevzela vlogo posebne izvedbene strukture. Odgovornost za izvajanje programa „Zamisli“ in podpiranje znanstvenega sveta je bila prenesena na izvajalsko agencijo ERC z aktom o pooblastitvi[4], samostojnost pa ji je bila dodeljena julija 2009. Naslednji pomemben mejnik v letu 2009 je bil „pregled struktur in mehanizmov“ ERC, neodvisna ocena nekaterih ključnih vidikov ERC, v kateri so se upoštevale izkušnje, pridobljene od njegove ustanovitve.

V skladu s členom 4.4 in Prilogo I Odločbe Sveta o posebnem programu „Zamisli“ to letno poročilo Komisije, sestavljeno v sodelovanju z znanstvenim svetom ERC, predstavlja Komisijino oceno dejavnosti in doseganja ciljev ERC v letu 2009. Prispevek izvajalske agencije ERC je priznan.

STRATEšKE ZADEVE

Znanstveni svet je odgovoren za določitev znanstvene strategije ERC in izdelavo letnega delovnega programa „Zamisli“.

Sheme financiranja

Znanstveni svet si je prizadeval, da bi z dvema shemama subvencioniranja za vsa področja raziskav opredelil jasno in nespremenljivo vizijo za raziskovalne dejavnosti ERC:

- subvencije ERC za začetek samostojne poti raziskovalca („ERC Starting Researcher Grants“): njihov namen je podpirati neodvisnost raziskovalcev, ki so pred kratkim doktorirali;

- subvencije ERC za priznane raziskovalce („ERC Advanced Grants“): za najboljše raziskave izkušenih raziskovalcev, ki delajo v Evropi.

Delovni program 2010 za posebni program „Zamisli“

Delovni program 2010 za posebni program „Zamisli“[5] je izdelal znanstveni svet 2. aprila 2009, 29. julija 2009 pa ga je sprejela Komisija.

V delovnem programu 2010 ni bila uvedena nobena bistvena sprememba, čeprav so bile sheme subvencioniranja izboljšane na podlagi pridobljenih izkušenj. Da bi se zagotovila ustreznejša ocena podskupin, ki se potegujejo za subvencije ERC za začetek samostojne poti raziskovalca (to so glavni raziskovalci na začetku prehoda k neodvisni raziskovalni dejavnosti in raziskovalci v fazi konsolidacije svoje raziskovalne dejavnosti ali skupine), je znanstveni svet podaljšal pogoje za upravičenost vložnikov na 2 do 10 let po dokončanju doktorata. To je omogočil tudi znatno okrepljen proračun za leto 2010.

V okviru teh pogojev za upravičenost se glavni raziskovalci, ki vložijo vlogo za subvencijo, med ocenjevanjem razdelijo v dve glavni skupini glede na to, ali so doktorirali vsaj 2 in največ 6 let (t. i. „začetniki“) ali več kot 6, vendar največ 10 let (t. i. „konsolidatorji“) pred objavo razpisa. Za zagotovitev primerljive stopnje uspešnosti za „začetnike“ in „konsolidatorje“ je bil okvirni proračun vsakega odbora razdeljen glede na proračunske potrebe predlogov, predloženih v obeh kategorijah vložnikov.

Druge prilagoditve so zadevale nadaljnjo poenostavitev pravil za ponovno vložitev vlog in za večkratne prijave ter sprejetje ukrepov za povečanje privlačnosti EU in pridruženih držav med raziskovalci, ki prebivajo v tretjih državah, in dodatno spodbujanje sodelovanja znanstvenic. Da bi se raziskovalce iz tretjih držav spodbujalo k uveljavljanju v Evropi in da bi se jim pri tem pomagalo, bodo zanje na voljo dodatna finančna sredstva, pri čemer bo večja pozornost namenjena predhodnim prekinitvam poklicnih poti in neobičajnim poklicnim potem, kar naj bi spodbudilo številčnejše sodelovanje znanstvenic.

Metodologija strokovnega ocenjevanja

ERC uporablja strukturo odborov za strokovno ocenjevanje na visoki ravni, ki jih izbere znanstveni svet ter ki vključujejo znanstvenike, inženirje in strokovnjake iz EU in zunaj nje. Ti odbori pokrivajo vse raziskovalne discipline, organizirani pa so za subvencije za priznane raziskovalce in subvencije za začetek samostojne poti raziskovalca v okviru treh glavnih raziskovalnih področij: fizikalne in tehniške vede, biološke vede ter družbene in humanistične znanosti.

IZVAJANJE PROGRAMA

Obveznosti v višini več kot 794 861 770 EUR in plačila v višini 221 422 331,50 EUR so bila v celoti izvršena in predstavljajo 100 % operativnih odobritev posebnega programa „Zamisli“ za leto 2009.

Subvencije

Od delovnega programa 2008 naprej vključujejo razpisi ERC enostopenjski prijavni postopek, po katerem morajo vložniki predložiti celoten predlog, in dvostopenjski postopek ocenjevanja[6].

Subvencije se dodelijo za najboljše predloge odvisno od razpoložljivega proračuna. Ponudba se oblikuje na podlagi samega predloga in financiranja, priporočenega v okviru strokovnega ocenjevanja.

Subvencije ERC za začetek samostojne poti raziskovalca

Razpis za subvencije ERC za začetek samostojne poti raziskovalca za leto 2009 je bil objavljen julija 2008, z roki, določenimi za jesen 2008, in okvirnim proračunom, ki je znašal 295,8 milijona EUR. Prejetih je bilo skupno 2 503 predlogov, od tega 1 112 s področja fizikalnih in tehniških ved, 927 s področja bioloških ved ter 464 s področja družbenih in humanističnih znanosti. Ker se je skupni proračun zaradi prispevkov pridruženih držav sedmega okvirnega programa povečal na 325 milijonov EUR, se je lahko financiralo 242 predlogov[7].

Razpis za subvencije ERC za začetek samostojne poti raziskovalca za leto 2010 je bil objavljen julija 2009, z roki, določenimi med oktobrom in decembrom 2009, in okvirnim proračunom, ki je znašal 528 milijonov EUR. Prejetih je bilo skupno 2 873 predlogov, od tega 1 205 s področja fizikalnih in tehniških ved, 1 029 s področja bioloških ved in 639 s področja družbenih in humanističnih znanosti[8].

Subvencije ERC za priznane raziskovalce

Skupno 282 vlog, predloženih v okviru razpisa za subvencije ERC za priznane raziskovalce za leto 2008 , se je financiralo iz končnega proračuna v višini 553 milijonov EUR, ki so ga sestavljali tudi prispevki pridruženih držav sedmega okvirnega programa[9].

Razpis za subvencije ERC za priznane raziskovalce za leto 2009 je bil objavljen novembra 2008, z roki, določenimi za pomlad 2009, in okvirnim proračunom, ki je znašal 489,5 milijona EUR. Ker se je pričakovalo veliko povpraševanje, se je znanstveni svet odločil povezati prva dva razpisa za subvencije ERC za priznane raziskovalce (2008 in 2009). Zato je bilo v delovnem programu 2008 za „Zamisli“ določeno, da lahko vsak vložnik na obeh razpisih sodeluje z največ enim predlogom. V okviru razpisa za leto 2009 je bilo vseeno prejetih 1 583 vlog, od tega se je za financiranje sprva izbralo 236 vlog. Nadaljnji predlogi se lahko financirajo, vendar je to odvisno od razpoložljivosti prispevkov pridruženih držav sedmega okvirnega programa.

Razpis za subvencije ERC za priznane raziskovalce za leto 2010 je bil objavljen oktobra 2009, z roki, določenimi med februarjem in aprilom 2010, in okvirnim proračunom, ki je znašal 590 milijonov EUR. Poročilo o tem razpisu bo na voljo v letnem poročilu Komisije za leto 2010.

Programski odbor

Programski odbor[10] posebnega programa „Zamisli“ poleg svojih formalnih nalog opravlja pomembno vlogo komunikacijskega omrežja med državami članicami in pridruženimi državami sedmega okvirnega programa, znanstvenim svetom, generalnim sekretarjem ERC ter Komisijo. V letu 2009 so sestanki programskega odbora potekali 23. aprila in 30. septembra.

Pregled izpolnjevanja etičnih meril

Zunanji odbor za etiko je proučil 133 projektov, izbranih za financiranje v okviru razpisa za subvencije ERC za začetek samostojne poti raziskovalca za leto 2009, in pri 42 med njimi opravil celovit pregled izpolnjevanja etičnih meril. V pregledu so bili potrjeni vsi projekti razen enega[11].

V okviru razpisa za subvencije ERC za priznane raziskovalce za leto 2009 je bilo 146 predlogov izbranih za proučitev etičnih vidikov, pri kateri je bilo ugotovljeno, da je pri 49 predlogih treba opraviti celovit pregled izpolnjevanja etičnih meril, pri 78 predlogih pa samo pridobiti dovoljenje nacionalnih organov. Celovit pregled izpolnjevanja etičnih meril je organizirala izvajalska agencija ERC; izvzetih je bilo 19 predlogov, ki so zahtevali invazivne metode pri ljudeh – zlasti otrocih – in nečloveških primatih ter so bili zaradi svoje občutljive narave posredovani Komisiji.

Pritožbe

Odbor za pritožbe[12] za posebni program „Zamisli“ je obravnaval 85 pritožb v zvezi s predlogi, vloženimi v okviru razpisa za subvencije ERC za začetek samostojne poti raziskovalca za leto 2009, in 74 pritožb v zvezi s predlogi, vloženimi v okviru razpisa za subvencije ERC za priznane raziskovalce za leto 2009, kar predstavlja približno 3,5 % in 4,5 % predlogov, vloženih v okviru posameznega razpisa.

Odbor za pritožbe je ugotovil, da je pri 10 pritožbah v zvezi z razpisom za subvencije ERC za začetek samostojne poti raziskovalca za leto 2009 potrebna ocena ali ponovna ocena. V enem od teh primerov v zvezi z izbranim projektom je bila spremenjena prvotna odločitev glede višine financiranja. Odločitve v zvezi s pritožbami v primeru razpisa za subvencije ERC za začetek samostojne poti raziskovalca za leto 2009 konec leta še niso bile sprejete.

Obveščanje

ERC je sodeloval na številnih dogodkih, ki so v interesu znanstvene skupnosti, ter pripravil in razdeljeval promocijsko gradivo.

Sestanki

Konferenca, namenjena izključno ERC, je potekala v Istanbulu 13. marca 2009 in je sovpadala s plenarnim zasedanjem znanstvenega sveta, ki je prav tako potekalo v Istanbulu[13]. Govorniki konference so bili predstavniki ERC, turške vlade in lokalne raziskovalne skupnosti ter prejemniki subvencij ERC in zainteresirane strani.

ERC je imel pomembno in vidno vlogo na konferenci Research Connection (7. in 8. maj 2009), ki jo je Komisija organizirala v Pragi med češkim predsedovanjem EU.

ERC se je udeležil tudi 58. srečanja Nobelovih nagrajencev v mestu Lindau (28. junija do 3. julija), kariernega sejma za znanstvenike Source Event v Londonu (25. septembra) in prvega evropskega kariernega sejma za raziskovalce, ki je potekal v Berlinu (4. decembra).

Otvoritev izvajalske agencije ERC – Prihodnost se začenja danes – je bila septembra 2009, ko je postala samostojna in se je preselila v nove prostore.

Potekali so številni informativni dnevi za zainteresirane strani, ki so jih pogosto organizirale mreže nacionalnih kontaktnih točk. Prireditve so potekale po celotni EU in v pridruženih državah sedmega okvirnega programa, med drugim v mestih na Danskem, Madžarskem, Irskem, v Italiji, Luksemburgu, na Nizozemskem, Portugalskem, v Srbiji, na Švedskem, v Združenem kraljestvu in na Norveškem.

ERC si je tudi prizadeval, da bi povečal svojo prepoznavnost v ZDA, in v ta namen sodeloval na evropskem kariernem sejmu (Boston), letnem srečanju Ameriškega združenja za napredek znanosti (American Association for the Advancement of Science, AAAS) in mednarodnem kariernem sejmu (San Francisco).

Publikacije

Objavljeno je bilo drugo letno poročilo ERC, ki je bilo izdelano pod nadzorom znanstvenega sveta, opisuje pa dejavnosti in dosežke ERC. V ospredje so bile postavljene možnosti in pričakovanja glavnih raziskovalcev financiranih projektov.

Med tiskanimi publikacijami so bili tudi letaki, informativni bilteni, brošure in plakati, ki se še vedno razdeljujejo v velikem obsegu, saj se s tem predstavljata ERC in njegovo delo. Izdelan je bil video, ki predstavlja strategijo, nalogo in financiranje ERC prek njegove subvencije za začetek samostojne poti raziskovalca, in pričakuje se velika razširjenost. Najnovejše informacije so na voljo tudi na spletni strani ERC[14] ter evropskem portalu za raziskave in razvoj CORDIS[15].

Spremljanje, presoja in ocenjevanje posebnega programa „Zamisli“

Predhodno izdelana strategija in okvir za spremljanje, presojo in ocenjevanje ERC sta se uporabljala tudi v letu 2009.

Leta 2008 sta bila izbrana dva predloga za usklajevalne in podporne ukrepe, od katerih prvi analizira vpliv programa na raziskovalce, raziskovalne organizacije, institucije za financiranje ter politične strukture, drugi pa na poklicni razvoj, institucije gostiteljice, raziskovalne strukture in rezultate raziskav.

Po analizi teh rezultatov je bil leta 2009 objavljen drugi razpis za usklajevalne in podporne ukrepe, usmerjen na „vrzeli“ v temah in interesnih področjih, za katere na prejšnjem razpisu za financiranje ni bil izbran noben predlog. Prvi rezultati naj bi bili znani do konca leta 2010.

Drugi usklajevalni in podporni ukrepi, razpis za katere je bil objavljen leta 2008, nudijo podporo predsedniku in podpredsednikom znanstvenega sveta na njihovih delovnih mestih.

STRUKTURE IN MEHANIZMI EVROPSKEGA RAZISKOVALNEGA SVETA

Znanstveni svet

Znanstveni svet se je v letu 2009 sestal petkrat na plenarnem zasedanju v različnih krajih držav članic in pridruženih držav sedmega okvirnega programa, da bi promoviral ERC in posebni program „Zamisli“ v teh državah ter pozornost usmeril v lokalno znanstveno in raziskovalno skupnost. V letu 2009 se je znanstveni svet sestal dvakrat v Bruslju (27. do 29. april in 12. do 14. oktober) in enkrat v Istanbulu (10. do 12. marec), Varšavi (29. junij do 1. julij) in Rehovotu v Izraelu (14. do 16. december).

Odbor ERC, ki ga je znanstveni svet ustanovil, da bi organiziral sestanke znanstvenega sveta in skrbel za povezavo z izvajalsko agencijo ERC, se je med letom sestal petkrat.

Imenovanje novih članov

Leta 2008 je Komisija za določitev novih članov za zapolnitev treh prostih mest v znanstvenem svetu ustanovila „odbor za določitev“[16] in oblikovala priporočila o metodi za nadomeščanje članov v prihodnosti[17]. Odbor je predloge predstavil Komisiji januarja 2009 po posvetovanjih z znanstveno skupnostjo[18].

Na podlagi predlogov tega odbora je Komisija kot nove člane znanstvenega odbora imenovala prof. dr. Sierda A. P. L. Cloetingha (VU Amsterdam), prof. Carlosa M. Duartea (Španski svet za znanstveno raziskovanje, CSIC) in prof. Henrietto L. Moore (Univerza v Cambridgeu)[19]. Glede imenovanj v prihodnosti je odbor predlagal, da se približno ena tretjina znanstvenega sveta obnovi vsaki dve leti (kar pomeni, da je mandat, ki navadno traja šest let, obnovljiv) in da se odbor za določitev ustanovi kot stalni odbor, ki določa nove člane za zapolnitev morebitnih prostih mest.

Generalni sekretar ERC

Mandat prvega generalnega sekretarja ERC prof. Ernst-Ludwiga Winnackera se je končal 30. junija. Na njegovo mesto je bil imenovan prof. Andreu Mas-Colell, profesor ekonomije na Univerzi Pompeu Fabra v Barcelona in predsednik Fakultete za podiplomski študij ekonomije v Barceloni (Graduate School of Economics), z mandatom do decembra 2011[20].

Generalni sekretar ERC deluje pod vodstvom znanstvenega odbora, odgovoren je za učinkovito povezavo med znanstvenim svetom, Komisijo in izvajalsko agencijo ERC ter spremlja učinkovito izvajanje strategije in stališč, ki jih sprejme znanstveni svet, s strani izvajalske agencije ERC.

Izvajalska agencija ERC

Upravna samostojnost je bila izvajalski agenciji ERC dodeljena 15. julija 2009. Na uradnem otvoritvenem dogodku „ ERC – Prihodnost se začenja danes “, ki je potekal v njenih novih prostorih v Bruslju 24. septembra, so imeli besedo dr. Tobias Krantz (švedski minister visoko šolstvo in raziskave, zastopajoč predsedstvo EU), Janez Potočnik (evropski komisar za znanost in raziskave), Herbert Reul (poslanec Evropskega parlamenta in predsednik Odbora EP ITRE), prof. Fotis C. Kafatos (predsednik ERC in predsednik znanstvenega sveta) in dr. Jack Metthey (začasni direktor izvajalske agencije ERC in direktor pri Komisiji), udeležili pa so se ga povabljene zainteresirane strani in osebje izvajalske agencije ERC.

Od julija 2009 je izvajalska agencija ERC odgovorna za vse vidike upravnega izvajanja in izvedbo programa, kot je določeno v delovnem programu.

Dejavnosti izvajalske agencije ERC nadzoruje pripravljalni odbor, ki ga je imenovala Komisija in je sestavljen iz treh uradnikov Komisije, enega člana znanstvenega sveta in neodvisnega znanstvenika; generalni sekretar ERC ima status opazovalca. Pripravljalni odbor se je v letu 2009 sestal štirikrat ter je sprejel odločitve v zvezi z letnim delovnim programom in proračunom izvajalske agencije ERC, organizacijsko strukturo in datumom samostojnosti. Na vsakem sestanku je od direktorja izvajalske agencije ERC dobil podrobno poročilo o napredku.

Osebje izvajalske agencije ERC

Stopnja zaposlovanja in dejansko prevzemanje dolžnosti sta se v letu 2009 glede na prejšnja leta zelo povečala. Z 201 novim zaposlenim se je skupno število osebja izvajalske agencije ERC povečalo na 262, kar je štirikratno povečanje iz leta 2008.

Kar zadeva upravljanje izvajalske agencije ERC, je 13 od 16 mest zdaj zapolnjenih.

Poleg izbiranja in zaposlovanja sta v letu 2009 potekala tudi konsolidacija in razvoj človeških virov izvajalske agencije ERC. Pripravljalni odbor je sprejel zlasti izvedbena pravila v zvezi z upravljanjem osebja.

Memorandum o soglasju

Julija 2009 sta Komisija in izvajalska agencija ERC podpisali memorandum o soglasju v skladu s členom 4.3 akta o pooblastitvi. Namen memoranduma o soglasju je urediti vse potrebno za vsakodnevno sodelovanje med „matičnim“ generalnim direktoratom in izvajalsko agencijo ERC pri izvajanju posebnega programa „Zamisli“.

Pregled struktur in mehanizmov

Postopek pregleda

Priloga I Odločbe Sveta o posebnem programu „Zamisli“ zahteva, da „bo opravljen tudi neodvisen pregled struktur in mehanizmov ERC glede na naslednja merila: znanstvena odličnost, samostojnost, učinkovitost in preglednost; pri tem bo ves čas sodeloval znanstveni svet[21].“

Pregled je potekal med februarjem in julijem 2009. Znanstveni svet ERC je bil v celoti vključen v pregled in se je na splošno strinjal z usmeritvami, ki jih je sprejel odbor.

Komisija, znanstveni svet in evropske raziskovalne organizacije[22] so odboru predložili pisne dokaze in dokumentacijo. Zaslišanja so potekala z uradniki Komisije (iz generalnih direktoratov za raziskave in proračun ter iz pravne službe) in znanstvenim svetom (predsednikom, podpredsedniki in generalnim sekretarjem) ter predsednikom evropskega združenja vodij organizacij, ki financirajo raziskave, in raziskovalnih organizacij, EUROHORCS. Za postopek strokovnega ocenjevanja je bil posebej izdelan spletni vprašalnik za vložnike, člane odbora in strokovnjake, pri čemer je postopek upravljal Evropski univerzitetni inštitut, ki je tudi analiziral rezultate.

Rezultati pregleda

Odbor je junija predstavil poročilo[23]. Navedel je, da je ERC „vsa pričakovanja“ presegel, da je njegova ustanovitev mejnik na področju evropskih raziskav, da na splošno izpolnjuje svoj cilj akademske svobode, odličnosti in zaslug ter da je pozitivno vplival na nekatere evropske nacionalne raziskovalne sisteme.

Vseeno pa je odbor ugotovil nekaj konkretnih problemov v zvezi s pravili in praksami v upravljanju ERC, ki niso popolnoma prilagojeni nalogi ERC v zvezi s financiranjem pionirskih raziskav, in te probleme bi bilo treba rešiti, da se zagotovi dolgoročna trajnost ERC. Finančna pravila so „ovirajoča“ in temeljijo bolj na preprečevanju tveganj goljufije ali nepravilnega upravljanja kot na zaupanju.

Takojšnji ukrepi, ki so bili priporočeni v pregledu, vključujejo poenostavitev in integracijo struktur upravljanja z združitvijo položajev generalnega sekretarja ERC in direktorja izvajalske agencije ERC, prilagoditev filozofije financiranja pionirskim raziskavam, ustanovitev stalnih odborov za več področij, sprejetje novih in poenostavljenih postopkov za ocenjevalce in člane odborov, povečanje preglednosti, finančna nadomestila za člane znanstvenega sveta in lažje zaposlovanje znanstvenikov v izvajalski agenciji ERC.

Odbor je zahteval tudi, da se „kvazi pogodbeno“ subvencioniranje spremeni v pavšalno podporo („grant-in-aid“), ki daje prejemnikom subvencij možnost, da prilagodijo smer svoje trenutne raziskave. Predlagani so bili enostavnejši postopki imenovanja in vodenja strokovnjakov v postopku strokovnega ocenjevanja.

Odbor je potrdil predlog odbora za določitev o imenovanju novih članov znanstvenega sveta[24] in zaradi večje preglednosti predlagal objavo zapisnikov znanstvenega sveta.

Odbor v pregledu, v katerem so bile ocenjene možnosti in morebitna tveganja pri obeh vrstah strukture, ugotavlja, da sprememba strukture, čeprav ima model izvajalske agencije v sedanji standardni obliki številne omejitve, zaradi težav in tveganj, povezanih s prehodom na novo strukturo na podlagi člena 187 PDEU[25], vključno z možnostjo političnega vmešavanja v znanstveno neodvisnost ERC, ne bi bila upravičena, in sicer vsaj dokler niso izčrpane možnosti za nadaljnji razvoj in izboljšanje izvajalske agencije ERC za uresničitev zastavljenih ciljev ERC. Odbor priporoča, da se naslednji neodvisni pregled opravi čez dve leti.

Odziv znanstvenega sveta na pregled

Znanstveni svet je objavil odgovor na pregled, v katerem komentira posamezna priporočila[26]. Znanstveni svet je posebno pozornost namenil predlogom o prilagoditvi upravne ureditve, da bi bolje ustrezala nalogi ERC, in potrebi po nadaljnji preučitvi pravne strukture.

Odgovor Komisije na pregled in nadaljnje ukrepanje

Komisija je oktobra 2009 kot odgovor na pregled objavila sporočilo[27]. V njem je navedla strategijo in predlagala ukrepe za naslednjo fazo ERC, pri tem pa se je opirala na priporočila iz poročila odbora za pregled ERC.

Ti ukrepi vključujejo: zaposlitev direktorja izvajalske agencije ERC kot priznanega znanstvenika s pomembnimi upravnimi in upraviteljskimi izkušnjami, integriranje komunikacijske strategije ERC za doseganje jasne vizije, celovit pogled, večjo preglednost, zmanjšanje tveganj navzkrižja interesov, pojasnitev vlog izvajalske agencije ERC in znanstvenega sveta ter proučitev možnosti honorarjev za člane znanstvenega sveta, ki se udeležijo plenarnih zasedanj znanstvenega sveta (ob priznavanju njihove osebne zavezanosti, zlasti predsednika in podpredsednikov).

Komisija namerava ustanoviti tudi stalni neodvisni odbor za določitev za prihodnje člane znanstvenega sveta, da se zagotovi postopna obnova znanstvenega sveta.

Srednjeročni ukrepi, predlagani v sporočilu, zadevajo predvsem predloge v zvezi s finančnimi in upravnimi postopki. Komisija bo izkoristila priložnost ob bližajočem se triletnem pregledu finančne uredbe in preučila, kako je mogoče okvir, ki ga določa, bolje prilagoditi evropskim politikam na tem področju, in poenostaviti v skladu s pred kratkim sprejetim sporočilom[28].

Glede na to, da je ERC „učeča se organizacija“, Komisija upošteva posebni program „Zamisli“, ki določa: „… Izvajanje in vodenje dejavnosti bosta stalno pregledovana in vrednotena; izkušnje bodo omogočile oceno dosežkov ter prilagoditev in izboljšavo postopkov .“

SKLEPNE UGOTOVITVE IN IZGLEDI ZA LETO 2010

V letu 2009 sta bila dva pomembna dogodka za ERC, to sta dodelitev samostojnosti izvajalski agenciji ERC ter pregled strukture in mehanizmov.

Leta 2010 bo dosežen nadaljnji napredek v zvezi s tema dvema dogodkoma. Nadaljnje ukrepanje na podlagi pregleda ERC bo zajemalo imenovanje direktorja izvajalske agencije ERC in predvidene so spremembe zakonodaje, da se vključijo izboljšave v strukturi in delovanju ERC, vključno z upravljanjem neodvisnih strokovnjakov v postopku strokovnega ocenjevanja. Ustanovljen bo tudi stalni odbor za določitev, saj se bo februarja 2011 nekaj članom končal prvi mandat in ga bo treba obnoviti.

Rast subvencioniranja ERC naj bi po pričakovanjih ostala enaka, z rastočim letnim proračunom med sedmim okvirnim programom. Komisija je zadovoljna, da ERC ostaja zelo priljubljen pri raziskovalcih in da so njegov ugled povečali rezultati, ki jih dosegel. Ker se bo količina zelo kakovostnih predlogov zelo verjetno povečala, bi moral imeti ERC močnejši položaj, da bo prispeval k ambicijam Evrope v zvezi s svetovno odličnostjo na področju raziskav in s tem k cilju strategije Evropa 2020[29] v zvezi z razvojem gospodarstva, ki temelji na znanju in inovacijah. Nadaljnji razvoj ciljev in glavnih usmeritev prihodnje strukture in mehanizmov financiranja raziskav EU bo potekal v okviru vodilne pobude „Unija inovacij“, ki je bila napovedana v sporočilu „Evropa 2020“ in bo predstavljena jeseni 2010.

[1] 2007/134/ES (UL L 57, 24.2.2007, str. 14).

[2] Uredba Sveta (ES) 58/2003 (UL L 11, 16.1.2003, str. 1).

[3] 2008/37/ES (UL L 9, 12.1.2008, str. 15).

[4] C(2008) 5694 (neobjavljeno).

[5] C(2009) 5928, 29.7.2009, ni objavljeno.

[6] Glej tudi 3.3.

[7] Na drugem natečaju ERC za subvencije za začetek samostojne poti raziskovalca so bili izbrani dodatni najboljši raziskovalci (sporočilo za javnost znanstvenega sveta ERC, 29.10.2009).

[8] V okviru tretjega razpisa za subvencije ERC za začetek samostojne poti raziskovalca je bilo prejetih skupno 2 873 predlogov, posodobitev ERC, 18.12.2009 (http://erc.europa.eu/pdf/NewsRelease_StG3_submissions.pdf).

[9] Poročilo o tem razpisu je vključeno v letno poročilo Komisije za leto 2008 [COM(2009) 488 konč.].

[10] Člen 8 Odločbe Sveta 2006/972/ES.

[11] Pri projektu, ki ni bil potrjen neposredno s prvim pregledom, je bil opravljen nadaljnji pregled, ki konec leta še ni bil končan.

[12] UL L 391 in UL L 400 z dne 30.12.2006 (pravila ES oziroma Euratom) in popravek v dokumentu Euratom v UL L 54 z dne 22.2.2007, str. 4.

[13] Glej tudi 4.1.

[14] http://erc.europa.eu/.

[15] http://cordis.europa.eu/.

[16] Za člane tega odbora so bili imenovani prof. Eero Vuorio (rektor Univerze v Turkuju) kot predsednik ter prof. Hélčne Ahrweiler (častna rektorica Akademije v Parizu), prof. Zita Aušrelė Kučinskienė (dekanica Medicinske fakultete Univerze v Vilni) in prof. Arnold Schmidt (profesor na Univerzi za tehnologijo na Dunaju) kot člani.

[17] Novice o raziskavah EU: Sestava odbora za določitev ( Set up of the ERC Identification Committee ). Bruselj, 23.9.2008 (http://ec.europa.eu/research/index.cfm?pg=newsalert&lg=en&year=2008&na=na-230908).

[18] Odbor za določitev znanstvenega sveta ERC. Končno poročilo (19.1.2009).

[19] Sporočilo za javnost Evropske komisije. Imenovani novi člani znanstvenega sveta ERC (New ERC ScC members appointed) (27.4.2009).

[20] Novi generalni sekretar ERC ( New Sec Gen of the ERC ), sporočilo za javnost, 2.7.2009 (http://erc.europa.eu/pdf/Press_release_New_SecGen_02_07_09.pdf).

[21] Odbor s predsednico Vairo Vike-Freiberga, podpredsednikom lordom Sainsburyjem in člani Yvesom Ményjem (ki je bil tudi poročevalec odbora), Fiorello Kostoris Padoa Schioppa, Lars-Hendrikom Röllerjem in Eliasom Zerhounijem, je bil ustanovljen s Sklepom Komisije C(2009) 1871.

[22] To so: ALLEA (Vse evropske akademije), EARTO (Evropsko združenje raziskovalnih in tehnoloških organizacij), ESF (Evropski znanstveni sklad), EUROHORCs (Evropski voditelji raziskovalnih svetov), EIRMA (Evropska zveza za vodenje razvoja in raziskav v industriji), BUSINESSEUROPE (Konfederacija evropskih gospodarskih združenj), EUA (Evropsko združenje univerz), EASAC (Znanstveno-svetovalni svet evropskih akademij) in Academia Europaea.

[23] Odbor za pregled, Na poti k organizaciji za pionirske raziskave svetovnega merila: Pregled struktur in mehanizmov Evropskega raziskovalnega sveta (23.7.2009).

[24] Glej 4.1.

[25] Prejšnji člen 171 Pogodbe ES; „Unija lahko ustanovi skupna podjetja ali kakršno koli drugo strukturo, potrebno za učinkovito izvajanje raziskovalnih, tehnološkorazvojnih in demonstracijskih programov Unije.“

[26] Odgovor znanstvenega sveta ERC na poročilo o pregledu struktur in mehanizmov Evropskega raziskovalnega sveta „Na poti k organizaciji za pionirske raziskave svetovnega merila “ (25/08/09).

[27] (COM(2009) 552 konč.).

[28] COM(2010) 187.

[29] COM(2010) 2020.